มท.1 เผยแนวทางการจัดการภัยพิบัติของอาเซียน  เน้นนวัตกรรม และเทคโนโลยีมาปรับใช้ในการจัดการภัยพิบัติและแจ้งเตือนภัยผ่านระบบเฝ้าระวัง
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดเผยภายหลัง เป็นประธานเปิดงานวันจัดการภัยพิบัติของอาเซียน และวันลดความเสี่ยงจากภัยพิบัติสากล ประจำปี 2565 ว่า ภูมิภาคอาเซียนมีความเสี่ยงสูงที่จะได้รับผลกระทบจากภัยพิบัติทางธรรมชาติ โดยช่วง 2 ปีที่ผ่านมา ทุกประเทศสมาชิกอาเซียนต่างต้องรับมือกับสถานการณ์การแพร่ระบาดของ COVID-19 ซึ่งเป็นอีกหนึ่งประเด็นที่มีความท้าทาย และมีดัชนีความเปราะบางต่อความเสี่ยงจากภัยพิบัติ โดยงานในวันนี้ (20 ต.ค. 65) จึงเป็นเวทีสำคัญที่แสดงถึงความมุ่งมั่นในการร่วมสร้างภูมิภาคอาเซียนให้เข้มแข็ง สามารถรับมือกับภัยพิบัติ และปรับตัวได้อย่างรวดเร็ว ประเทศไทยดำรงตำแหน่งประธานคณะกรรมการอาเซียนด้านการจัดการภัยพิบัติ ในปี 2565 กำหนดประเด็นสำคัญทีจะขับเคลื่อนการณรงค์ในห้วงวันการจัดการภัยพิบัติของอาเซียน ได้แก่ “รวมพลัง รวมใจ เพื่อเสริมสร้างศักยภาพท้องถิ่นให้มีภูมิคุ้มกันจากภัยพิบัติอย่างสมดุล” ซึ่งสอดคล้องกับประเด็นรณรงค์ขององค์การสหประชาชาติเนื่องในวันลดความเสี่ยงจากภัยพิบัติสากล ประจำปี 2565 เน้นถึงการดำเนินงานเพื่อให้บรรลุเป้าหมาย G  ตามกรอบการดำเนินงานเซนไดเพื่อการลดความเสี่ยงจากภัยพิบัติ ที่มีเป้าหมายในการให้ประชาชนสามารถเข้าถึงข้อมูลความเสี่ยงและระบบการเตือนภัยได้อย่างทั่วถึงภายในปี 2573ทั้งนี้ การดำเนินงานของอาเซียนในปีนี้ได้ขับเคลื่อนวิสัยทัศน์อาเซียนด้านการจัดการภัยพิบัติ โดยนำนวัตกรรม และเทคโนโลยีมาปรับใช้ในการจัดการภัยพิบัติและแจ้งเตือนภัยผ่านระบบเฝ้าระวังและตอบโต้ภัยพิบัติของอาเซียน ที่ประสานงานโดย AHA Centre และได้มีการเปิดตัวคู่มือกรอบการเตรียมความพร้อมและแจ้งเตือนภัยล่วงหน้าของอาเซียน เพื่อให้มั่นใจว่าประชาชนของเราทุกคนจะได้รับข้อมูลการแจ้งเตือนภัยโดยไม่ทิ้งใครไว้ข้างหลัง